emulsjonspolymerisasjon
Store norske leksikon,Realfag,Kjemi,Polymerkjemi
Emulsjonspolymerisasjon er en prosess brukes ved fremstilling av flere typer syntetisk gummi, plast og polymerdispersjoner (latekser) til maling og lim.
Emulsjonspolymerisasjonen foregår ved at den flytende monomeren som skal polymeriseres, blir fordelt (emulgert) i vann til fine dråper ved hjelp av en emulgator, og initiatoren for polymerisasjonen løses i vannfasen. Monomeren diffunderer fra dråpene og ut i vannet og polymeriserer her eller eventuelt i de små micellene som emulgatoren danner i vannet. Derved oppstår en dispersjon av små polymerpartikler som ofte kalles en lateks, i analogi med naturgummilateks. Denne lateksen blir enten brukt til fremstilling av lateksmaling og dispersjonslim, eller polymeren blir skilt ut ved koagulasjon eller inndamping (forstøvningstørking) og bearbeidet videre til gummi- og plastprodukter. Les mer i Store norske leksikon polymerer